Knie vervang deur robot, eerste keer in AfrikaDr. McCreary voer die operasie uit. (Foto: Verskaf) ŉ Suid-Afrikaanse hospitaal in Johannesburg het dié week geskiedenis gemaak toe die eerste knievervanging op die vasteland met behulp van ŉ gemeganiseerde armstelsel daar uitgevoer is. Dr. Chris McCready, ŉ ortopediese sjirurg by die Netcare Linksfield-hospitaal in Johannesburg, en sy span is dié week deur die nuutste tegnologie, in die vorm van die Mako-gemeganiseerde arm, in dié knievervanging bygestaan. “Daar is tans geen nasionale register vir plaaslike algehele knievervangings nie, maar met ŉ geraamde 8 000 tot 10 000 knievervangings wat jaarliks in Suid-Afrika gedoen word, sal hierdie tegnologie ŉ nuwe era in litvervangings inlui,” sê McCready. Die tegnologies gevorderde stelsel wat vir volle knievervangings, gedeeltelike knievervangings en heupvervangings aangewend kan word, is reeds in Europa, die VSA en die Verenigde Koninkryk bewerkstellig. Die stelsel is verlede jaar in meer as 250 000 operasies gebruik. “Die voordeel van die stelsel is dat dit reeds vóór die operasie die data wat deur ŉ rekenaartomografie-skandering van die pasiënt se knie uitgewys is, gebruik om ŉ driedimensionele operasionele plan uit te werk wat eie aan elke pasiënt is. “Die tegnologie stel die dimensies van die snye wat gemaak word vas sodat die perfekte grootte van die implantate vooraf beplan kan word. Gedurende die operasie verskaf die robotiese armstelsel gedetailleerde visuele, ouditiewe en tasbare terugvoering aan die sjirurg, wat hom of haar help om die posisie en belyning van die implantate op die perfekte plek te plaas,” sê McCready. Die stelsel, wat te alle tye deur die sjirurg beheer word, verskaf ook ŉ beskermingsmeganisme aan die pasiënt, juis omdat dit die spesifieke gebiede waar die operasie moet plaasvind vooraf identifiseer en skade aan sleutelstrukture in die knie voorkom. Ander voordele vir pasiënte, gegrond op uitkomste van dié soort operasies op ŉ internasionale databasis, is dat dié operasie bydra tot meer gebalanseerde knievervangings wat ook meer natuurlik voel, asook ŉ korter hospitaaltyd, minder pyn ná die operasie en ŉ vinniger herstelperiode.